Aalborg Universitet vil med nyt elektronisk værktøj sætte ind mod studerende, der snyder med deres eksamensbesvarelser.

Aalborg Universitet har købt et nyt elektronisk anti-plagieringssystem, der kan afsløre, om studerende har plagieret eller kopieret deres eksamensopgave. Opgaverne vil i fremtiden blive afleveret elektronisk, og det nye system gør det muligt at skanne teksten, så man kan se, hvor stor en del af opgaverne, der er kopieret fra internettet. Studiechef på Aalborg Universitet, Preben Sørensen, fortæller, at uddannelsesinstitutionen har omkring 15 sager om snyd om året. Han og universitetet håber, at det nye indkøb vil mindske det tal. Aalborg Universitet har rådført sig med Københavns Universitet, der har haft gode erfaringer med systemet.